Maties-taalbeleid: ‘Afrikaans bevorder en Engelse studente nie uitgesluit’Universiteit Stellenbosch. Argieffoto. Volgens George Steyn, voorsitter van die raad, is daar deur middel van konsensus of ŉ meerderheid van stemme ŉ aantal beginsels geformuleer wat aan die taalhersieningswerkgroep voorgelê sal word. “Die raad se versoek aan die werkgroep is dat hierdie beginsels oorweeg word vir insluiting voordat die nuwe konseptaalbeleid op 3 Junie voor die senaat sal dien.” Steyn het gesê een van die beginsels wat met ŉ oorweldigende meerderheid aanvaar is, is dat die Engelse aanbod uitgebrei behoort te word sodat geen toegelate student van die akademiese aanbod uitgesluit word nie, maar dat daar terselfdertyd verseker moet word dat die Afrikaanse aanbod nie verminder word nie en dat Afrikaans as onderrigtaal verder uitgebou word. Daarmee saam het die raad hom ook uitgespreek ten gunste van ŉ verbintenis tot die ontwikkeling en bevordering van isiXhosa as akademiese taal. “Die hersiening van die US se taalbeleid is ŉ proses wat nog aan die gang is, en die konsepbeleid is steeds net ŉ werksdokument. Dit is ŉ komplekse saak met ŉ menigte standpunte en insette. Daarom is dit jammer dat enkele raadslede, strydig met die raad se gedragskode, doelbewus die raad, die bestuur en die proses via die Afrikaanse media onder verdenking plaas,” het Steyn gesê. “As raadslede is dit ons verantwoordelikheid om die belange van die US se studente, dosente en professionele akademiese en administratiewe steundienspersoneel te bevorder, en nie dié van ander belangegroepe of buite-organisasies nie. Dit is nie produktief om op sekere elemente uit konteks te fokus nie. Die raad het sy beginsels ten opsigte van die taalbeleid duidelik aan die taalhersieningswerkgroep oorgedra via die viserektor: leer en onderrig. Ons sal die geleentheid hê om die volle nuwe konsepbeleid deeglik te bestudeer voordat ons dit op 22 Junie bespreek en ŉ besluit neem.” Die universiteitsraad het by sy vergadering van 9 Mei ŉ mosie aanvaar “dat ŉ spesiale raadsvergadering gehou word vir besprekings en insette van die raad oor die taalbeleid en dat die uitkoms van die spesiale vergadering aan die taalbeleidhersieningswerkgroep vir oorweging voorgehou word voordat dit aan die senaat voorgelê word”. Die senaat en die institusionele forum van die US sal die nuwe konsepbeleid bespreek voordat dit op 22 Junie by ŉ vasgestelde vergadering van die raad ter tafel gelê sal word. “Die universiteitsraad bepaal die instelling se taalbeleid met instemming van die senaat. Indien ŉ nuwe taalbeleid aanvaar word, is die doelwit om dit vanaf 2017 toe te pas,” het Steyn gesê. Lees alle vorige berigte oor die Maties-taalbeleid op Maroela Media.